
Az agrár-környezetgazdálkodási programok mezei nyúl (Lepus europaeus) állományra gyakorolt hatásának előzetes elemzése

A mezei nyúl Magyarország egyik legjelentősebb apróvadfaja, gazdasági jelentőségét jól mutatja, hogy intenzív vadászata mellett jelentős az élővad-befogás és a faj exportja is. Mindemellett a mezei nyúl állománya az elmúlt évtizedekben jelentősen csökkent mind ország-, mind Európa-szerte. Az állománycsökkenés okaiként a ragadozófajok állománynövekedésén (vörös róka (Vulpes vulpes), aranysakál (Canis aureus) stb.) túl, jellemzően antropogén hatások kerülnek megemlítésre, elsődlegesen a mezőgazdaság intenzifikálódása (élőhely-vesztés (területben és diverzitásban), -fragmentálódás, túlzott kemikáliahasználat, nagytáblás-, monokultúrás gazdálkodás) tehető felelőssé.
Az intenzív mezőgazdaság eme negatív hatásainak, valamint a biodiverzitás csökkenésének mérséklése érdekében a 90-es évek eleje óta egyre több európai uniós tagországban indítanak különféle, célzott agrár-környezetgazdálkodási programcsoportokat (AKG) változó eredménnyel. Magyarországon az Új Magyarország Vidékfejlesztési Program II. tengelyeként indult el 2009-ben az AKG támogatási rendszer, melynek célja a környezetterhelés csökkentése, a fenntartható tájhasználat kialakítása.
Jelen dolgozat céljai között szerepel az AKG és a mezei nyúl állományváltozása közötti kapcsolat első elemzése. A kiinduló hipotézis az, hogy amennyiben a támogatási rendszer tényleges pozitív hatással bír, úgy az AKG rendszerben résztvevő területek arányának növekedésével a mezei nyúl állományának is pozitív tendenciát kellene mutatnia. Ezen kérdéskör elemzéséhez 482 vadgazdálkodási egység (VGE) adatai kerültek felhasználásra (az összes, itt található AKG terület, valamint az AKG szántó- ill. gyepterületeinek a VGE területéhez viszonyított aránya, a vadgazdálkodók által jelentett éves teríték és állománybecslési adatok).
Az előzetes várakozásokkal ellentétben a növekvő AKG területarány (mind összesítve, mind külön-külön szántó ill. gyep kategóriákban) rendkívül gyenge kapcsolatot mutatott a különböző VGE-k teríték- és állománybecslési adataival. Az eredményekből nem lehet egyértelműen eldönteni az AKG hatásosságát. A további vizsgálatnál figyelembe kell venni a kezelt és kezeletlen terület arányát, a területek közti különbségeket és a vadgazdálkodók adatainak megbízhatóságát is. Ezekre az elemzésekre a Nemzeti Élelmiszerlánc-biztonsági Hivatal (NÉBIH) megbízásából, a Vadvilág Megőrzési Intézet (VMI) által kivitelezett monitoring második, elemző szakaszában lesz lehetőség.



